Epimenides
Store norske leksikon,Religion og filosofi,Historiske religioner,Gresk religion
Epimenides var en sagnomspunnet prest, sannsiger og undergjører fra antikkens Kreta, en samtidig med «de sju vise» ca. 600 fvt. Han skal ha nytt så stor anseelse at også stater spurte ham til råds, blant annet Athen da byen led av en pest.
Et forsøk på å sammenholde kildenes opplysninger om ham gir underlige resultater. En gang skal han ha sovet i 57 år i trekk, og han skal ha oppnådd en alder av flere hundre år. Man tillegger ham den uttalelse om kreterne som siteres i Paulus' brev til Titus i Det nye testamentet (1, 12): «Kreterne er alltid løgnere», et av historiens mest kjente paradokser (siden Epimenides selv var kreter).Rester av dikt tillagt Epimenides finnes i Die Fragmente der Vorsokratiker, utgitt av H. Diels (bind 1, 10. opplag. 1961). Les mer i Store norske leksikon sju vise Kreta Den greske antikken